โบรกฯน้องใหม่ “บล.แซด คอม” เล็งเปิดให้บริการ 20 พ.ย.นี้ ชูจุดแข็งปล่อยมาร์จิ้นหุ้นทุกตัว!
 “บล.จีเอ็มโอ-แซด คอม” ได้รับใบอนุญาตเป็นนายหน้าหลักทรัพย์จากสำนักงานก.ล.ต.แล้ว พร้อมลุยธุรกิจซื้อขายหลักทรัพย์ออนไลน์ 100% เปิดซื้อขายผ่านบัญชีวันแรก 20 พ.ย. 2560 พร้อมชูจุดแข็งปล่อยมาร์จิ้นหุ้นทุกตัว
30 ต.ค. 2560

นายเมกุมุ โมโตฮิสะ ประธานเจ้าหน้าที่บริหาร บริษัทหลักทรัพย์ จีเอ็มโอ-แซดคอม (ประเทศไทย) จำกัด เปิดเผยว่า บริษัทฯได้รับใบอนุญาตเป็นนายหน้าซื้อขายหลักทรัพย์ จากสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เป็นที่เรียบร้อยแล้ว ซึ่งถือว่าบริษัทฯได้ใบอนุญาตครบถ้วน ในการประกอบธุรกิจหลักทรัพย์ ทั้งใบอนุญาตประกอบธุรกิจหลักทรัพย์จากกระทรวงการคลัง ใบอนุญาตประกอบธุรกิจหลักทรัพย์แบบ ก. เลขที่ ลก-0089-01 ใบอนุญาตประกอบธุรกิจสัญญาซื้อขายล่วงหน้าแบบ ส-1 เลขที่ ส1-0089-01
อีกทั้งบริษัทฯได้ดำเนินการเป็นสมาชิกกับหน่วยงานทั้งหมดที่เกี่ยวข้องและจำเป็นในการประกอบธุรกิจหลักทรัพย์ อาทิ ตลาดหลักทรัพย์แห่งประเทศไทย บริษัท สำนักหักบัญชี (ประเทศไทย) จำกัด บริษัท ศูนย์รับฝากหลักทรัพย์ (ประเทศไทย) จำกัด และสมาคมบริษัทหลักทรัพย์ไทย รวมถึงกองทุนคุ้มครองผู้ลงทุนในหลักทรัพย์เป็นที่เรียบร้อยแล้ว
ทั้งนี้ภายหลังจากบริษัทฯ ได้รับใบอนุญาตประกอบธุรกิจหลักทรัพย์ต่างๆ ที่เกี่ยวข้องครบเรียบร้อยแล้วนั้น บริษัทฯมีแผนที่จะเปิดเทรดอย่างเป็นทางการในวันที่ 20 พฤศจิกายน 2560 ซึ่งลูกค้าสามารถสมัครเปิดบัญชีออนไลน์ผ่านทางเว็บไซต์ได้ตั้งแต่วันที่ 13 พฤศจิกายน 2560
 
โดยก่อนหน้านี้ นายประกฤต ธัญวลัย รองประธานเจ้าหน้าที่บริหาร และกรรมการผู้มีอำนาจลงนาม เปิดเผยว่า บริษัทหลักทรัพย์ แซด คอม ตั้งเป้ามีฐานลูกค้า 3,000 ราย ภายในปีแรกที่เปิดให้บริการ ขณะที่ทำการตั้งเป้าส่วนแบ่งการตลาดไว้ที่ 0.5%
ทั้งนี้บริษัทมีการคิดค่าธรรมเนียมสำหรับการซื้อขายหลักทรัพย์ขั้นต่ำอยู่ที่ 100 บาท ขณะที่การซื้อขายมากกว่า 100,000 บาท ขึ้นไปจะคิดค่าธรรมเนียมทั้งหมด 200 บาท และมากกว่า 200,000 บาทขึ้นไปคิดค่าธรรมเนียม 300 บาท โดยทุกๆการซื้อขาย 100,000 บาท จะมีการคิดค่าธรรมเนียม 100 บาท
สำหรับการให้บริการซื้อขายหลักทรัพย์นั้น บริษัทจะเน้นการให้บริการลูกค้าบัญชีมาร์จิ้นเป็นหลัก โดยให้มาร์จิ้นกับทุกๆบริษัทที่ทำการซื้อขายอยู่ในตลาดหลักทรัพย์ ซึ่งสัดส่วนรายได้จากการปล่อยมาร์จิ้นคิดเป็น 25% ของรายได้รวมของบริษัท
 
อนึ่งบริษัทหลักทรัพย์ จีเอ็มโอ-แซด คอม (ประเทศไทย) จำกัดเป็นบริษัทในเครือยักษ์ใหญ่ GMO Internet Group จากประเทศญี่ปุ่น ซึ่งมีบริษัทในเครือกว่า 128 บริษัท โดย 9 บริษัทเป็นบริษัทจดทะเบียนในตลาดหลักทรัพย์โตเกียว และมีพนักงานทั่วโลกกว่า 5,000 คน บริษัทผู้ดำเนินธุรกิจเป็นนายหน้าซื้อขายหลักทรัพย์ออนไลน์ในประเทศไทย โดยให้ลูกค้าซื้อขายหลักทรัพย์แบบบริการตนเองผ่านระบบออนไลน์มีทุนจดทะเบียนชำระแล้ว 1,000 ล้านบาท
โดยบริษัทฯให้บริการด้านหลักทรัพย์ด้วยผลิตภัณฑ์ที่หลากหลาย เหมาะสมกับความต้องการของลูกค้า มีระบบซื้อขายหลักทรัพย์ออนไลน์ด้วยเทคโนโลยีที่ทันสมัย ปลอดภัย รวดเร็ว ใช้งานง่าย และมีโครงสร้างค่าธรรมเนียมที่ชัดเจน รวมถึงมีทีมงานวิเคราะห์หลักทรัพย์ที่มีความรู้ ความสามารถ และประสบการณ์ คอยสนับสนุนข้อมูล และบทวิเคราะห์ต่าง ๆ เพื่อให้นักลงทุนสามารถซื้อขายหลักทรัพย์ได้อย่างมั่นใจ โดยบริษัทฯมีเป้าหมายในการนำเสนอเทคโนโลยีซื้อขายหลักทรัพย์ที่มีประสิทธิภาพเพื่อพัฒนา และยกระดับมาตรฐานการให้บริการสู่มิติใหม่ของการซื้อขายหลักทรัพย์ในประเทศไทย